[{"text_idx": "#000000", "text": "La s\u0302rumpado de UEA momente haltis"}, {"text_idx": "#000001", "text": "La kvanto de individuaj membroj de UEA denove kresketas, tamen de rekorde malalta nivelo kaj tre malrapide. C\u0302i-jare UEA eble havos 4.600 individuajn membrojn. Lau\u0306 la strategia plano akceptita en 2013, la membrokvanto tamen devus esti 7.178."}, {"text_idx": "#000002", "text": "La ciferoj por 2017 kaj 2018 estas taksoj."}, {"text_idx": "#000003", "text": "En 2016 la kvanto de individuaj membroj en Universala Esperanto-Asocio draste falis, kaj la estraro longe ne volis malkas\u0302i la membrostatistikon. En decembro 2016 Libera Folio tamen povis malkas\u0302i, ke la membrokvanto falis je 23 procentoj."}, {"text_idx": "#000004", "text": "Lau\u0306 definitiva statistiko por 2016, kiu fine aperis en la revuo Esperanto en aprilo 2017, la suma kvanto de individuaj membroj atingis 4.365, kiu estis malrekordo post la dua mondmilito."}, {"text_idx": "#000005", "text": "La definitiva membrostatistiko por 2017 devis aperi en la j\u0302us publikigita aprila numero de la revuo Esperanto, sed g\u0302i ne troveblas tie. Demandoj pri g\u0302ia manko ne ricevis respondon en la komitata diskutejo, sed al Libera Folio la prezidanto de UEA, Mark Fettes, respondis jene:"}, {"text_idx": "#000007", "text": "La plej fres\u0302a oficiala cifero pri la pasintjara suma membronombro aperis en la komitata diskutejo en oktobro 2017, kiam la tiama g\u0302enerala direktoro Veronika Poo\u0301r raportis, ke la asocio havas 4.355 individuajn membrojn. Kompare kun la sama dato la antau\u0306an jaron temis pri kresko de 132."}, {"text_idx": "#000008", "text": "C\u0302ar la proporcio de homoj, kiuj membrig\u0302as dum la lastaj monatoj de la jaro estas sufic\u0302e konstanta, lau\u0306 tiu informo eblas taksi, ke la suma kvanto de individuaj membroj en 2017 atingis 4.400\u20134.450. Do, pasintjare la s\u0302rumpado almenau\u0306 por momento haltis."}, {"text_idx": "#000009", "text": "(Jam post la apero de c\u0302i tiu artikolo, Martin Scha\u0308ffer kontaktis Liberan Folion kaj informis, ke la suma kvanto de individuaj membroj en 2017 lau\u0306 liaj g\u0302isnunaj kalkuloj ig\u0302is 4.499.)"}, {"text_idx": "#000010", "text": "S\u0302ajnas, ke ankau\u0306 c\u0302i-jare la membraro de UEA kresketos, supozeble ne malplej pro la evidente alloga Universala Kongreso en Lisbono, kiu jam nun havas pli da alig\u0302intoj ol estis la suma kvanto en Nitro en 2016, au\u0306 en Seulo en 2017. Grandaj Universalaj Kongresoj c\u0302iam favore influas la membrokvanton de UEA, c\u0302ar multaj membrig\u0302as pro la rabatita kongresa kotizo."}, {"text_idx": "#000011", "text": "Lau\u0306 ciferoj publikigitaj de la nova g\u0302enerala direktoro de UEA, Martin Scha\u0308ffer, la asocio en la komenco de aprilo havis 2.642 membrojn en la c\u0302efaj kategorioj, 59 pli ol je la sama dato pasintjare. Se la evoluo dau\u0306ros, tio signifas, ke UEA realisme povus dum 2018 atingi 4.600 individuajn membrojn."}, {"text_idx": "#000012", "text": "La multjara g\u0302enerala direktoro de UEA, Osmo Buller, en la komitata diskutejo tamen avertis, ke en aprilo estas ankorau\u0306 tro frue fari fidindajn prognozojn:"}, {"text_idx": "#000013", "text": "\u2013 Mi kutimis unuafoje informi pri la membroevoluo komence de majo. Pli frue povas influi hazardaj aferoj, ekzemple ke perantoj ne anoncas la ricevitajn kotizojn c\u0302iujare lau\u0306 la sama ritmo. En aprilo la situacio kutime sufic\u0302e stabilig\u0302as."}, {"text_idx": "#000014", "text": "Ec\u0302 se UEA kresketos kompare kun la du antau\u0306aj jaroj, la evoluo de la membraro estas nekontentiga, skribis Martin Scha\u0308ffer en la komitata listo:"}, {"text_idx": "#000015", "text": "\u2013 Por la bug\u0302eto oni kalkulis kun pli da membroj ol nun estas, do rimedoj estos malpli altaj ol prognozitaj (se ne okazas s\u0302ang\u0302o de evoluo dum la resto de la jaro). Se oni faras prognozon lau\u0306 la nunaj ciferoj, fine de la jaro povus manki enspezoj en alto de c\u0302. 8.000 \u2013 10.000 EUR kompare kun la bug\u0302eto."}, {"text_idx": "#000016", "text": "Osmo Buller en la komitata diskutejo instigis la Centran Oficejon rapide restarigi la malnovajn rutinojn pri revarbado de membroj."}, {"text_idx": "#000018", "text": "Renato Corsetti aliflanke rezignacie konstatis, ke \u201cla UEA de nia juneco ne plu ekzistas\u201d, kaj refoje konsilis al la estaro nuligi la paperajn revuojn por s\u0302pari monon."}, {"text_idx": "#000020", "text": "Lau\u0306 la strategia plano de UEA, kiu estis ellaborita sub la gvido de Mark Fettes kaj aprobita en 2013, kiam li prezidantig\u0302is, la membraro de la asocio c\u0302iujare kresku je 10 procentoj."}, {"text_idx": "#000021", "text": "C\u0302ar UEA en 2013 havis 4.903 individuajn membrojn, la membrokvanto c\u0302i-jare devus atingi minimume 7.178. Tiu celo nun aspektas same neatingebla kiel la ceteraj celoj starigitaj en la ampleksa plano."}, {"text_idx": "#000022", "text": "Atentigo: La artikolo pli frue enhavis la aserton, ke la membrostatistiko por 2017 ankorau\u0306 ne aperis, c\u0302ar g\u0302enerala direktoro Martin Scha\u0308ffer ne havis tempon prepari g\u0302in. Jam post la apero de la artikolo Martin Scha\u0308ffer kontaktis Liberan Folion por atentigi, ke tia interpreto de la faktoj estas erara. Jen kion li skribis: Ne estis \u201ctempo\u201d, kiu malhelpis la finpreparon de la statistiko. Plene la kau\u0306zo estis, c\u0302ar pluraj LA ankorau\u0306 ne respondis / pagis. Tute ne rilatas al mia tempo-dispono."}, {"text_idx": "#000025", "text": "UEA ric\u0302ig\u0302as kaj malric\u0302ig\u0302as samtempe"}, {"text_idx": "#000026", "text": "Unu frazo bezonas etan korektom. \u201cla kompleta statistiko ankorau\u0306 NE aperis, c\u0302ar la nova g\u0302enerala direktoro ... ne havis tempon finprepari g\u0302in.\u201d"}, {"text_idx": "#000031", "text": "C\u0302u strategia plano de UEA? Jes, ankau\u0306 mi s\u0302atas fabelojn."}, {"text_idx": "#000032", "text": "Dumvivaj membroj ne devas rekotizi !"}, {"text_idx": "#000033", "text": "Pli ol miliono da homoj lernas Esperanton per Duolingo, kaj rekordaj nombroj regule finas la kurson, sed kion UEA faras por allogi tiujn milojn da novaj esperantistoj? Mi parolis lastatempe kun lernantoj en Londono, kaj mi konstatis, ke por ili UEA estas same distanca kiel UN. Ec\u0302 ne venas al ili la ideo, ke ili povus membrig\u0302i, au\u0306 ke UEA iel rilatas al ili."}, {"text_idx": "#000037", "text": "\u201cEc\u0302 ne venas al ili la ideo, ke ili povus membrig\u0302i, au\u0306 ke UEA iel rilatas al ili.\u201d\nG\u0302ustegaj vortoj! Mi estas unu el tiuj multaj novaj esperantistoj, kiuj ellernis kaj uzas la lingvon precipe interrete. Tiu nova generacio apenau\u0306 scias, pri kio okupig\u0302as UEA kaj por kio g\u0302i necesas."}, {"text_idx": "#000041", "text": "En Usono, al la landa asocio mi pledis ofte ke oni starigu 3-5 bazajn celojn, kiuj estas realismaj, kaj atentu ilin. sed homoj simple prifajfas tian konsilon. Mi dirus same al UEA, sed dum homoj volas \u201cs\u0302ang\u0302i la mondon\u201d kaj ne simple \u201csubteni Esperanton\u201d, estas vane."}, {"text_idx": "#000042", "text": "Por pligrandigi, UEA devas fari enketon pri la bezonoj de la precipe novaj ,junaj esperantistoj kaj proponi malmultekostajn servojn: ekzemple Pasporta servo; internaciaj kursoj kaj diskutoj per Skajpo (Skype) au simile... La kotizo devas esti malgranda , precipe por la gejunuloj kaj la membroj de la relative malrichaj landoj .\nSe la chefa bildo de UEA estas partopreni al multekostaj kongresoj, do la gejunuloj kaj la plimulto de la loghantaro ne au malofte povas partopreni, kaj UEA ne au malofte koncernas ilin.\nTamen, en la franca oni diras : \u201cne jheti la bebon kun la banoakvo\u201d; Estas necesa apogi UEA kaj aliajn esperantistajn organizajhojn.\nEstas ankau grava defendi la ideojn de Esperanto.\nResume, ni devas montri ke Eo kaj UEA estas bonaj aferoj por la plimulto"}, {"text_idx": "#000043", "text": "UEA estas perfekta argumento por \u201cadhokratio\u201d (el la latina ad hoc, porokaza, do eble \u201cporokaz-regado\u201d). En tia sistemo, organizoj formig\u0302as por plenumi specifajn bezonojn, kaj kiam tiuj bezonoj plenumig\u0302is, ili disig\u0302as."}, {"text_idx": "#000044", "text": "Organizoj tiel nek tro grandas, nek tro longe dau\u0306ras, kaj oni nek devas partopreni en behemota sistemo sen klaraj au\u0306 precizaj celoj; oni kontribuas materie (labore, finance, ktp) al la celoj, por kiuj oni plej tau\u0306gas kaj interesig\u0302as."}, {"text_idx": "#000050", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]